**Predkladacia správa**

Návrh na ratifikáciu *Dohody o ukončení bilaterálnych investičných zmlúv medzi členskými štátmi Európskej únie* (ďalej len *„dohoda“*) predkladá podpredseda vlády a minister financií Slovenskej republiky a spolupodpisuje minister zahraničných vecí a európskych záležitostí Slovenskej republiky.

Účelom dohody je implementácia rozsudku Súdneho dvora EÚ zo dňa 6. marca 2018 vo veci C-284/16, Achmea proti Slovenskej republike (ďalej len „*Rozhodnutie Achmea*“), ktorým Súdny dvor EÚ rozhodol, že systém arbitráží medzi investorom a štátom, tak ako je zavedený prostredníctvom bilaterálnych dohôd o ochrane a podpore investícií uzavretých vzájomne medzi členskými štátmi EÚ (ďalej len *„bilaterálne zmluvy“*), je nekompatibilný s právom EÚ.

Všetky členské štáty EÚ sú povinné vyvodiť dôsledky vyplývajúce z Rozhodnutia Achmea, a to na základe zásady lojálnej spolupráce podľa čl. 4 ods. 3 Zmluvy o Európskej únii a v súlade so všeobecnými princípmi autonómie, prednosti a priameho účinku práva EÚ. Členské štáty EÚ majú povinnosť ukončiť všetky bilaterálne zmluvy a zamedziť uplatňovanie Zmluvy o energetickej charte v rámci EÚ.

Vláda SR dňa 12. februára 2020 uznesením č. 60/2020 vyslovila súhlas s podpisom dohody a táto bola podpísaná dňa 5. mája 2020.[[1]](#footnote-1) V zmysle bodu A.2. tohto uznesenia po jej podpise bola dohoda znovu predložená vláde SR, ktorá na rokovaní dňa 17. júna 2020 uznesením č. 370/2020 vyslovila súhlas s ratifikáciou dohody.

Dohoda upravuje (i) ukončenie bilaterálnych zmlúv (ii) úpravu nárokov uplatnených na základe bilaterálnych zmlúv v ukončených a nových arbitrážach (iii) práva a povinnosti investorov a členských štátov v prebiehajúcich arbitrážach a (iv) záverečné ustanovenia (depozitár dohody, predbežné uplatňovanie dohody, riešenie sporov, nadobudnutie platnosti a ďalšie).

Prostredníctvom dohody majú byť ukončené nasledovné slovenské bilaterálne zmluvy:

* Dohoda medzi Československou socialistickou republikou a Hospodárskou úniou belgicko-luxemburskou o vzájomnej podpore a ochrane investícií
* Dohoda medzi vládou Slovenskej republiky a vládou Bulharskej republiky o podpore a vzájomnej ochrane investícií
* Dodatkový protokol k Dohode medzi vládou Slovenskej republiky a vládou Bulharskej republiky o podpore a vzájomnej ochrane investícií podpísanej 21. júla 1994
* Dohoda medzi Českou a Slovenskou Federatívnou Republikou a Dánskym kráľovstvom o podpore a vzájomnej ochrane investícií
* Dohoda o vzájomnej podpore a ochrane investícií medzi Českou a Slovenskou Federatívnou Republikou a Francúzskou republikou
* Dohoda medzi vládou Českej a Slovenskej Federatívnej Republiky a vládou Gréckej republiky o podpore a vzájomnej ochrane investícií
* Dohoda medzi Českou a Slovenskou Federatívnou Republikou a Holandským kráľovstvom o podpore a vzájomnej ochrane investícií
* Dohoda medzi vládou Slovenskej republiky a vládou Chorvátskej republiky podpore a vzájomnej ochrane investícií
* Dodatkový protokol medzi vládou Slovenskej republiky a vládou Chorvátskej republiky o zmenách dohody medzi vládou Slovenskej republiky a vládou Chorvátskej republiky o podpore a vzájomnej ochrane investícií
* Dohoda medzi vládou Slovenskej republiky a vládou Republiky Lotyšsko o podpore a vzájomnej ochrane investícií
* Dohoda medzi Slovenskou republikou a Maďarskou republikou o podpore a vzájomnej ochrane investícií
* Dohoda medzi vládou Slovenskej republiky a vládou Malty o podpore a vzájomnej ochrane investícií
* Dohoda medzi Českou a Slovenskou Federatívnou Republikou a Spolkovou republikou Nemecko o podpore a vzájomnej ochrane investícií
* Dohoda medzi Slovenskou republikou a Poľskou republikou o podpore a vzájomnej ochrane investícií
* Dohoda medzi Slovenskou republikou a Portugalskou republikou o podpore a vzájomnej ochrane investícií
* Dohoda medzi Slovenskou republikou a Rumunskom o podpore a vzájomnej ochrane investícií
* Dodatkový protokol medzi Slovenskou republikou a Rumunskom k Dohode medzi Slovenskou republikou a Rumunskom o podpore a vzájomnej ochrane investícií podpísanej 3. marca 1994
* Dohoda o vzájomnej ochrane a podpore investícií medzi Slovenskou republikou a Republikou Slovinsko
* Dohoda o vzájomnej ochrane a podpore investícií medzi Českou a Slovenskou Federatívnou Republikou a Španielskym kráľovstvom

Dohoda je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb podľa článku 7(4) Ústavy SR, na jej vykonanie nie je potrebný zákon a má podľa čl. 7 ods. 5 Ústavy SR prednosť pred zákonmi SR. Z tohto dôvodu sa tento návrh zmluvy predkladá Národnej rade SR na vyslovenie súhlasu a prezidentke SR na ratifikáciu.

1. Dohoda bola podpísaná všetkými členskými štátmi EÚ s výnimkou Fínskej republiky, Rakúskej republiky, Spojeného kráľovstva Veľkej Británie a Severného Írska a Švédskeho kráľovstva. V súčasnosti prebieha proces bilaterálneho ukončovania predmetných bilaterálnych zmlúv s Fínskou republikou, Rakúskou republikou a Švédskym kráľovstvom. Spojené kráľovstvo Veľkej Británie a Severného Írska na výzvy Slovenskej republiky na bilaterálne ukončenie bilaterálnej zmluvy doposiaľ nereagovalo. [↑](#footnote-ref-1)